CELEX: 32017D2284
Language: bg
Date: 2017-12-11 00:00:00
Title: Решение (ЕС) 2017/2284 на Съвета от 11 декември 2017 година за предоставяне на подкрепа за държавите от регионите на Африка, Азия и Тихоокеанския басейн, Латинска Америка и Карибския басейн за участие в консултативния процес на експертната подготвителна група на високо равнище относно договор за забрана на разпадащи се материали

12.12.2017   
            
            
               BG
            
            
               Официален вестник на Европейския съюз
            
            
               L 328/32
            
         РЕШЕНИЕ (ЕС) 2017/2284 НА СЪВЕТА
   от 11 декември 2017 година
   за предоставяне на подкрепа за държавите от регионите на Африка, Азия и Тихоокеанския басейн, Латинска Америка и Карибския басейн за участие в консултативния процес на експертната подготвителна група на високо равнище относно договор за забрана на разпадащи се материали
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, параграф 1 от него,
   като има предвид, че:
   
               (1)
            
            
               На 12 декември 2003 г. Европейският съвет прие Стратегията на ЕС срещу разпространението на оръжия за масово унищожение (наричана по-долу „Стратегията“), в глава II от която са изброени мерки, които да бъдат приложени за ефективен многостранен подход, който е крайъгълният камък на европейската стратегия за борба срещу разпространението на оръжия за масово унищожение. В нея, inter alia, се посочва, че ЕС е ангажиран със системата от многостранни договори, която осигурява правната и нормативна база за всички действия в областта на неразпространението, както и че политиката на ЕС е насочена към постигането на международно споразумение за забрана на производството на разпадащи се материали за ядрени оръжия или други ядрени взривни устройства.
            
         
               (2)
            
            
               ЕС изпълнява активно Стратегията и привежда в действие мерките, изброени в глава III от нея, по-специално чрез отпускане на финансови средства в подкрепа на конкретни проекти, насочени към укрепването на многостранната система за неразпространение и многостранните мерки за изграждане на доверие.
            
         
               (3)
            
            
               На 8 декември 2008 г. Съветът прие заключенията си и документ, озаглавен „Нови насоки за действие от страна на Европейския съюз в борбата срещу разпространението на оръжия за масово унищожение и системите за тяхната доставка“. В документа се посочва, inter alia, че ЕС се ангажира да продължи и засили действието „в полза на започване на преговори по Договор за забрана на разпадащи се материали“.
            
         
               (4)
            
            
               Въз основа на документ CD/1299 и съдържащия се в него мандат ЕС нееднократно е призовавал за незабавното започване и бързото приключване на преговорите по договор за забрана на производството на разпадащи се материали за ядрени оръжия или други ядрени взривни устройства. В същия дух ЕС насърчава всички членове на Конференцията по разоръжаване (КР) да положат максимални усилия за постигане на решение в рамките на КР и да приемат цялостна и балансирана работна програма, която включва незабавното започване на преговори по договор за забрана на разпадащи се материали (ДЗРМ).
            
         
               (5)
            
            
               През 2013 г. Общото събрание на Организацията на обединените нации (ОС на ООН) прие резолюция, с която се създаде група от правителствени експерти (ГПЕ), подбрани от 25 държави, която да изготви препоръки относно аспектите, които евентуално биха допринесли за договор за забрана на производството на разпадащи се материали за ядрени оръжия или други ядрени взривни устройства, но не и за преговорите по него. ГПЕ представи доклада си пред Първия комитет (Разоръжаване) на ОС на ООН през 2015 г.
            
         
               (6)
            
            
               През 2016 г. ОС на ООН прие Резолюция 71/259, озаглавена „Договор за забрана на производството на разпадащи се материали за ядрени оръжия или други ядрени взривни устройства“. В Резолюция 71/259 се призовава генералния секретар да създаде експертна подготвителна група на високо равнище относно ДЗРМ, която да обмисли и отправи препоръки по съществените елементи на бъдещ недискриминационен, многостранен и подлежащ на ефективна международна проверка договор, забраняващ производството на разпадащи се материали за ядрени оръжия или други взривни устройства. В експертната подготвителна група на високо равнище относно ДЗРМ ще членуват 25 държави и тя ще проведе две неформални консултативни срещи, отворени за всички държави — членки на ООН, за да се даде възможност за участие на всички държави в процеса по ДЗРМ. Очаква се работата, извършена от подготвителната група, да доведе до преговори по този важен въпрос с оглед постигането на допълнителен напредък в ядреното разоръжаване и неразпространение.
            
         
               (7)
            
            
               Всички държави — членки на ЕС, гласуваха в подкрепа на Резолюция 71/259 на ОС на ООН от 2016 г. относно ДЗРМ, която беше представена от Канада, Германия и Нидерландия. Резолюцията предвижда процес с широко участие посредством организирането на неформални консултативни срещи с всички държави — членки на ООН,и с председателя на експертната подготвителна група на високо равнище относно ДЗРМ. Няколко държави — членки на ЕС, ще участват в работата на експертната подготвителна група на високо равнище, чийто мандат е да изготви препоръки по съществените елементи за бъдещ договор, без да се засягат националните позиции при бъдещи преговори.
            
         
               (8)
            
            
               Експертната подготвителна група на високо равнище относно ДЗРМ ще има конкретен принос към усилията за ядрено разоръжаване и неразпространение. Групата от правителствени експерти (1) и двата доклада на генералния секретар по този въпрос (2) очертаха сложността на въпроса, както и темите, които заслужават допълнителен анализ и разглеждане от държавите — членки на ООН. Експертната подготвителна група на високо равнище относно ДЗРМ ще докладва пред ОС на ООН на неговата 73-та сесия (през 2018 г.).
            
         
               (9)
            
            
               В по-общ план разпадащите се материали (например високо обогатен уран или плутоний), които могат да доведат до взривна верижна ядрена реакция на делене, са основна съставка на ядрените оръжия. За ЕС незабавното започване и бързото приключване на преговорите в рамките на КР относно договор за забрана на производството на разпадащи се материали за ядрени оръжия или други ядрени взривни устройства е дългогодишен приоритет.
            
         
               (10)
            
            
               Договорът за забрана на производството на разпадащи се материали за ядрени оръжия или други ядрени взривни устройства би могъл да представлява съществена стъпка към създаването на условия за свят без ядрени оръжия. ДЗРМ се счита за многостранен инструмент, който трябва да бъде договорен в областта на ядреното разоръжаване като допълнение към Договора за неразпространение на ядреното оръжие (ДНЯО) и Договора за всеобхватна забрана на ядрените опити (ДВЗЯО),
            
         ПРИЕ НАСТОЯЩОТО РЕШЕНИЕ:
   Член 1
   1.   В съответствие със стратегията на ЕС, която определя целта за поддържане, прилагане и укрепване на многостранните договори и споразумения за разоръжаване и неразпространение, Съюзът предоставя подкрепа за държавите от регионите на Африка, Азия и Тихоокеанския басейн, Латинска Америка и Карибския басейн за участие в консултативния процес на експертната подготвителна група на високо равнище относно договор за забрана на разпадащи се материали.
   2.   Проектите, осигуряващи подкрепа за държавите от регионите на Африка, Азия и Тихоокеанския басейн, Латинска Америка и Карибския басейн за участие в консултативния процес на експертната подготвителна група на високо равнище относно договор за забрана на разпадащи се материали, които отговарят на мерките в съответствие със Стратегията на ЕС, се състоят в подрегионални семинари, експертни срещи, значителни дейности за подкрепа, предоставена на държавите — членки на ООН, създаването на регистър със съответна информация и публикации.
   3.   Целта на проектите е:
   
               —
            
            
               улесняване на диалога на регионално равнище между държавите в регионите на Африка, Азия и Тихоокеанския басейн, Латинска Америка и Карибския басейн;
            
         
               —
            
            
               развиване на чувство на ангажираност по въпроса сред държавите в тези региони;
            
         
               —
            
            
               определяне на националните нужди и приоритети на политиката на държавите в тези региони;
            
         
               —
            
            
               участие на съответните регионални организации в обсъжданията във връзка с договор за забрана на производството на разпадащи се материали за ядрени оръжия или други ядрени взривни устройства, който да бъде договорен в рамките на Конференцията по разоръжаване;
            
         
               —
            
            
               оценка на последиците от този процес на регионално равнище и на мястото, което съответните регионални и международни организации могат да заемат в този процес;
            
         
               —
            
            
               сравнителен анализ на последиците от процеса за всеки регион;
            
         
               —
            
            
               улесняване на предаването на знания относно разпадащите се материали между академичните среди, организациите на гражданското общество и държавите членки.
            
         4.   В приложението се съдържа подробно описание на проектите.
   Член 2
   1.   За изпълнението на настоящото решение отговаря върховният представител (ВП).
   2.   Техническото изпълнение на проектите, посочени в член 1, параграф 2, се осъществява от Службата на Организацията на обединените нации по въпросите на разоръжаването (UNODA) чрез нейния клон в Женева и отдела за регионално разоръжаване, трите регионални центъра за мир и разоръжаване — в Африка (UNREC), в Азия и Тихоокеанския басейн (UNRCPD) и в Латинска Америка и Карибския басейн (UNLIREC). UNODA изпълнява тази функция под ръководството на ВП. За тази цел ВП постига необходимите договорености с UNODA.
   Член 3
   1.   Референтната сума за изпълнението на проектите, посочени в член 1, параграф 2, е в размер на 1 220 880,51 EUR.
   2.   Разходите, финансирани чрез посочената в параграф 1 сума, се управляват в съответствие с процедурите и правилата, приложими към общия бюджет на Съюза.
   3.   Комисията упражнява надзор върху правилното управление на разходите, посочени в параграф 1. За тази цел след приемането на настоящото решение на Съвета тя сключва споразумение за финансиране с UNODA за референтната сума. В споразумението се предвижда, че UNODA осигурява видимост на приноса на Съюза, съответстваща на неговия размер.
   4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за възникнали трудности в този процес, както и за датата на сключване на споразумението за финансиране.
   Член 4
   1.   ВП докладва на Съвета за изпълнението на настоящото решение въз основа на редовни доклади, изготвяни от UNODA. Тези доклади представляват основа за оценката, извършвана от Съвета.
   2.   Комисията предоставя информация относно финансовите аспекти на проектите, посочени в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 36 месеца след датата на сключване на споразумението за финансиране, посочено в член 3, параграф 3. Срокът на действие обаче изтича шест месеца след влизането на решението в сила, ако дотогава не е сключено споразумение за финансиране.
   
      Съставено в Брюксел на 11 декември 2017 година.
      
         
            За Съвета
         
         
            Председател
         
         F. MOGHERINI
      
   
   
      (1)  A/70/81, доклад на групата от правителствени експерти за изготвяне на препоръки относно аспектите, които евентуално биха допринесли за договор за забрана на производството на разпадащи се материали за ядрени оръжия или други ядрени взривни устройства, но не и за преговорите по него.
   
      (2)  A/68/154, A/68/154/Add.1, A/71/140/Rev.1 и A/71/140/Rev.1/Add.1.
   
      ПРИЛОЖЕНИЕ
      1.   ЦЕЛ
      Необходимо е на ранен етап от процеса държавите изцяло да разберат последиците от бъдещ договор и връзката му с регионалните инструменти в областта на свободни от ядрени оръжия зони, с Договора за неразпространение на ядрено оръжие (ДНЯО), както и с други инструменти. Следователно общата цел на новото решение на Съвета следва да бъде предоставянето на финансиране за осигуряване на широка база знания относно договор за забрана на производството на разпадащи се материали за ядрени оръжия или други ядрени взривни устройства или относно договор за забрана на разпадащи се материали (ДЗРМ) сред международната общност, за да се гарантира, че всички държави — членки на ООН, са в състояние да вземат пълноценно участие в процеса на консултации, както и във всички бъдещи преговори за такъв договор в рамките на Конференцията по разоръжаване.
      Ангажирането на държавите — членки на ООН, на регионално равнище ще допълни неформалните консултативни срещи, които ще се провеждат от председателя на експертната подготвителна група на високо равнище относно ДЗРМ в Ню Йорк, и по този начин ще се подобри количественото и качественото участие на държавите и ще се укрепи приобщаващият характер на бъдещите преговори по такъв договор в рамките на Конференцията по разоръжаване.
      Организирането на поредица от (под)регионални семинари ще даде възможност за обмен на знания и информация в рамките на регионите, както и между регионите. Семинарите ще включват комбинация от технически брифинги и обсъждания относно последиците и значението на тези бъдещи договори за съществуващите регионални договорености. На водените от съответните експерти технически брифинги ще бъдат разгледани подробно съществените въпроси, свързани с ДЗРМ, докато обсъжданията ще насочат участниците към разглеждането на регионалните последици и значението на евентуален договор.
      Експертната подготвителна група на високо равнище относно ДЗРМ ще докладва пред ОС на ООН на неговата 73-та сесия (през 2018 г.). ОС на ООН може да реши да предприеме по-нататъшни действия по този въпрос. За да се подкрепи участието на държавите — членки на ООН, в обсъждането на въпроса, проектът ще продължи до края на редовната сесия на 74-ата сесия на ОС на ООН (декември 2019 г.).
      Службата на ООН по въпросите на разоръжаването (UNODA) чрез своя клон в Женева и отдела си за регионално разоръжаване, който включва Регионалния център на ООН за мир и разоръжаване (UNREC) в Ломе, Того, Регионалния център на ООН за мир, разоръжаване и развитие в Азия и Тихоокеанския басейн (UNRCPD) в Катманду, Непал, и Регионалния център на ООН за мир, разоръжаване и развитие в Латинска Америка и Карибския басейн (UNLIREC) в Лима, Перу, разполагат с дълъг опит при оказване на подкрепа на държавите и поощряване на диалога в съответните им региони в областта на ядреното разоръжаване и неразпространението на оръжия.
      Ще бъдат подбрани експерти от няколко държави, на широка географска основа, от правителства, регионални организации, както и от организации на гражданското общество, например Международната експертна група по разпадащи се материали (IPFM), Центърът за научни изследвания за проверка, обучение и информация (VERTIC), Институтът за изследване на сигурността (ISS), както и представители на академичните среди.
      В цел 16.8 от целите за устойчиво развитие на ООН се отчита необходимостта да се разшири и засили участието на развиващите се държави в институциите на глобално управление. Следователно предвидените по този проект дейности биха могли да допринесат за постигането на тази цел.
      2.   ДЕЙНОСТИ
      2.1.   Цели на дейностите
      
                  —
               
               
                  Улесняване на диалога на регионално и подрегионално равнище сред държавите от регионите на Африка, Азия и Тихоокеанския басейн, Латинска Америка и Карибския басейн;
               
            
                  —
               
               
                  Привличане на съответните регионални организации за участие в обсъжданията за ДЗРМ;
               
            
                  —
               
               
                  Създаване на ангажираност за бъдещ ДЗРМ сред всички държави;
               
            
                  —
               
               
                  Улесняване на предаването и прилагането на знания между академичните среди, организациите на гражданското общество и държавите членки по въпроси от значение за забраната на производството на разпадащи се материали за ядрени оръжия или други ядрени взривни устройства.
               
            2.2.   Описание на дейностите
      Всички дейности ще бъдат организирани от UNODA чрез нейния клон в Женева и отдела ѝ за регионално разоръжаване, включително UNREC, със седалище в Ломе, Того, UNRCPD, със седалище в Катманду, Непал, както и UNLIREC, със седалище в Лима, Перу.
      
                  а)
               
               
                  подрегионални семинари в Африка, Азия и Тихоокеанския басейн, Латинска Америка и Карибския басейн
                  UNODA ще организира до шест подрегионални семинара в регионите на Африка, Азия и Тихоокеанския басейн, Латинска Америка и Карибския басейн. UNODA ще организира един или два двудневни подрегионални семинара във всеки един от регионите на Африка, Азия и Тихоокеанския басейн, Латинска Америка и Карибския басейн. При подрегионалните семинари вниманието ще е насочено към съответните региони.
                  Семинарите ще включват експерти от столиците на държавите от съответните подрегиони, както и експертната подготвителна група на високо равнище относно ДЗРМ, експерти от Европейския съюз и представители на гражданското общество и академичните среди.
                  Тези семинари ще допълнят отворените неформални консултативни срещи, провеждани от председателя на експертната подготвителна група на високо равнище относно ДЗРМ в Ню Йорк в съответствие с Резолюция 71/259 на ОС на ООН, и ще улеснят участието на експерти от държавите — членки на ООН, в столицата при бъдещи преговори по ДЗРМ.
               
            
                  б)
               
               
                  Експертни срещи с експерти от регионалните организации
                  UNODA ще организира три експертни срещи със съответни регионални организации в регионите на Африка, Азия и Тихоокеанския басейн, Латинска Америка и Карибския басейн, включително ABACC, AFCONE, OPANAL и Регионалния форум на АСЕАН, с цел да се съберат членовете на експертната подготвителна група на високо равнище относно ДЗРМ, експерти от регионални организации и експерти от организации на гражданското общество, включително Консорциума на ЕС по неразпространението, VERTIC, IPFM, ISS, с оглед подготовката на бъдещите преговори по ДЗРМ и улесняването на ползването на регионални експертни знания и опит за тези преговори.
               
            
                  в)
               
               
                  Съществена подкрепа за държавите членки
                  UNODA ще предприеме действия в отговор на до шест искания за съществена подкрепа от държавите членки от Африка, Азия и Тихоокеанския басейн, Латинска Америка и Карибския басейн при последващите действия във връзка със семинарите, като се отчита географският баланс.
               
            
                  г)
               
               
                  Хранилище на ресурсните материали и публикуване на резултатите
                  През периода на проекта UNODA ще разработи и поддържа специален уебсайт, съдържащ съответните ресурсни материали, който да подпомага държавите в подготовката им за бъдещ ДЗРМ и да служи като ресурсно хранилище за държавите, регионалните организации, организациите на гражданското общество и научните работници и да улеснява междурегионалното общуване.
                  UNODA ще публикува до два специални документа на UNODA относно резултатите от регионалните семинари и експертните срещи с регионални организации.
               
            2.3.   Въздействие на дейностите
      
                  —
               
               
                  Улеснява се участието на държавите от Африка, Азия и Тихоокеанския басейн, Латинска Америка и Карибския басейн в бъдещите преговори по ДЗРМ;
               
            
                  —
               
               
                  Съществуващите регионални познания и експертен опит в областта на забраната на производството на разпадащи се материали за ядрени оръжия или други ядрени взривни устройства се използват в преговорите за бъдещия ДРЗМ;
               
            
                  —
               
               
                  На разположение на бъдещите преговарящи и експерти от държавите, регионалните организации, организациите на гражданското общество и академичните среди се предоставят съответни ресурсни материали.
               
            3.   ПАРТНЬОРИ ЗА МЕРКИТЕ
      
                  —
               
               
                  Системата на ООН: UNODA чрез своя клон в Женева и отдела си за регионално разоръжаване, който включва три регионални центъра за мир и разоръжаване —в Африка (UNREC), в Азия и Тихоокеанския басейн (UNRCPD) и в Латинска Америка и Карибския басейн (UNLIREC);
               
            
                  —
               
               
                  регионални и подрегионални организации: ABACC, AFCONE, OPANAL, Регионален форум на АСЕАН;
               
            
                  —
               
               
                  неправителствени организации: Консорциум на ЕС по неразпространението, VERTIC, IPFM, ISS.
               
            4.   ВЗАИМОДЕЙСТВИЕ С УСИЛИЯТА НА СЪЮЗА
      Въз основа на редовната обратна информация от UNODA за нейните дейности, Съюзът може да реши да допълни тези усилия чрез целеви дипломатически действия, насочени към повишаване на осведомеността относно значението на преодоляването на дългогодишния застой в рамките на Конференцията по разоръжаване и за незабавното започване и бързото приключване на преговорите в рамките на Конференцията по разоръжаване относно договор за забрана на производството на разпадащи се материали за ядрени оръжия или други ядрени взривни устройства (ДЗРМ), въз основа на документ CD/1299 и съдържащия се в него мандат.
      5.   БЕНЕФИЦИЕРИ НА ДЕЙНОСТИТЕ
      
                  —
               
               
                  Държави в регионите на Африка, Азия и Тихоокеанския басейн и Латинска Америка и Карибския басейн;
               
            
                  —
               
               
                  Членове на експертната подготвителна група на високо равнище относно ДЗРМ;
               
            
                  —
               
               
                  Групата от правителствените експерти по проверка на ядреното разоръжаване;
               
            
                  —
               
               
                  Организации на гражданското общество от Африка, Азия и Тихоокеанския басейн и Латинска Америка и Карибския басейн, работещи по въпросите на ядреното разоръжаване и неразпространение.
               
            6.   МЯСТО
      Подрегионалните семинари ще бъдат организирани по седалището на регионален център или на регионална служба на ООН в съответния подрегион с цел да се улесни участието на национални експерти от столиците.
      Експертните срещи ще се провеждат по седалището на регионалните организации или седалището на регионалните центрове.
      Ще бъде предоставена значителна подкрепа на държавите членки в столиците.
      7.   ПРОДЪЛЖИТЕЛНОСТ
      Общата планирана продължителност на проекта е 36 месеца.